Mota ta tarwatse ta na tsaka da tafiya – Dala FM Kano
Mota ta tarwatse ta na tsaka da tafiya
Ana zargin jami’an hukumar Karota da sanadiyar wargatsewar wata mota kirar (J5) cikin daren jiya Laraba, a lokacin da direban yake kokarin shigowa cikin Kano a yankin Naibawa.
Direban motar mai suna, Musa Umar, ya bayyana cewar takaddama ce ta barke tsakanin jami’in Karota da wani mai babbar motar daukar kaya lamarin da ya janyo babbar motar ta saki layi lokacin da yake tafiya.
Sai dai Shugaban hukumar Kiyaye hadura ta kasa reshen jihar Kano, Zubairu Mato, ya ce” Za mu buncika musabbabin faruwar lamarin, bayan mun janye motocin biyu da lamarin ya rutsa da su”.
Mun kuma tuntubi mai magana da yawun hukumar Karota, Nabulisi Abubakar Kofar Na’isa, ta wayar hannu inda ya bayana cewar sun samu labarin al’amarin kuma za su sanar da manema labarai idan sun kammala bincike nan gaba.
Wakilinmu Abba Isah Muhammad, ya ruwaito cewa zuwa yanzu an bude hanyar domin samar da hanya ga masu amfani ababen hawa domin cigaba da zirga-zirga.
Kano: An wayi gari da ganin gawar mace da namiji
Tallafi ya isa wurin da ibtila’in rusau ya shafa
Covid-19: Gwamnatin tarayya ta sassauta lockdown a Kano
Shugaban kwamitin kar ta kwana kan cutar Covid-19 na gwamnatin tarayya Boss Mustapha ya tabbatar da cewa za a ci gaba da rufe makarantu har nan da wasu lokutan daga karfe 6 na safe zuwa karfe 8 na dare.
A zaman kwamitin na yau a birnin tarayyar Abuja Boss Mustapha ya sanar da hakan, cewa yanzu haka an sassauta dokar kullen a jihar Kano sannan za a bude ofisoshin ma’aikatan gwamnatin tarayya da na jihohi ma su matakin aiki 14 zuwa sama za su rinka zuwa aiki tun daga karfe 9 na safe har zuwa karfe 2 na ranakun Litinin zuwa Juma’a.
Haka zalika a yayin sanarwar ta ce za a ci gaba da rufe iyakokin jihohi, sai dai kawai banda ma su motocin kayayyakin abinci da makamantan su.
Covid-19: Gwamnatin Kogi ta karyata hukumar NCDC
Gwamnatin Jihar Kogi ta musanta rahoton hukumar dakile yaduwar cututtuka ta kasa NCDC cewa mutum biyu sun kamu da cutar Coronavirus a jihar.
A ranar Larabar da ta gabata ne dai hukumar ta NCDC ta sanar a shafinta na Twitter cewa an samu bullar cutar Covid-19 a jihar ta Kogi inda tace mutane 2 ne ta tabbatar sun kamu da cutar a jihar.
Sai dai a cikin wata sanarwa da kwamishinan lafiya na jihar ta Kogi, Dakta Saka Haruna Audu ya musanta rahoton, inda sanarwar ta bayyana rahoton na NCDC a matsayin labarin kanzon kurege ne da bashi da tushe balantana makama.
Ya ce” A shirye gwamnatin Kogi ta ke wajen kare rayukan al’ummar ta, kuma ba za ta sanya siyasa a cikin sha’anin kiwon lafiya a jihar ba”.
Sai dai hukumar NCDC ba ta ce komai ba dangane da ikrarin na gwamnatin jihar Kogi.
Covid-19: Buhari ya nemi sake ciyo bashi
Shugaban kasa Muhammadu Buhari ya sake aikewa da wata wasika ga majalisar wakilai domin sahale masa ya ciyo bashin dala Biliyan 5.
Wasikar da shugaban majalisar wakilan Femi Gbajabiamila ya karanta a gaban majalisar a yau alhamis, ta bayyana cewa, za a yi amfani da bashin ne domin cike gurbin kasafin kudin bana, na manyan ayyuka.
Kazalika ta cikin wasikar shugaban ya kuma ce za a yi amfani da bashin wajen kara tallafawa jihohi domin yaki da cutar corona.
A kwanakin bayane dai majalisa ta sahalewa shugaban kan ciyo wasu bashi na biliyan 22.